ค่าฝุ่น PM 2.5 ในภาคเหนือ กรุงเทพมหานคร ปริมณฑล คุณภาพอากาศดีมากต่อเนื่อง
นายอรรถพล เจริญชันษา อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า วันนี้ (4 พ.ค.65) ค่าฝุ่นละอองขนาดไม่เกิน 2.5 ไมครอน (PM 2.5) ในพื้นที่ 17 จังหวัดภาคเหนือมีคุณภาพดีมาก โดยค่าฝุ่นอยู่ในเกณฑ์มาตรฐานทุกพื้นที่หลังมีฝนตกลงมา แต่แนวโน้มค่าฝุ่นช่วงวันที่ 6 และ 11 พฤษภาคม ต้องเฝ้าระวังค่าฝุ่นบริเวณภาคเหนือจึงต้องควบคุมการเกิดจุดความร้อนภายในประเทศเพื่อช่วยลดการสะสมของฝุ่นลงได้ ขณะที่พื้นที่กรุงเทพมหานครและปริมณฑล คุณภาพอากาศดีมากเช่นกัน ค่าฝุ่นอยู่ในเกณฑ์มาตรฐานทุกพื้นที่ หลังมีฝนตกลงมาในหลายพื้นที่ ทั้งนี้ ศูนย์แบบจำลองคุณภาพอากาศและภูมิศาสตร์สารสนเทศ กรมควบคุมมลพิษ (คพ.) ได้คาดการณ์สถานการณ์ฝุ่นละออง PM 2.5 ในพื้นที่กรุงเทพมหานครและปริมณฑล 7 วันข้างหน้าฝุ่น PM 2.5 แนวโน้มจะอยู่ในเกณฑ์มาตรฐานวันที่ 6 - 11 พฤษภาคม  2565 ขอความร่วมมือประชาชนบำรุงดูแลรักษารถยนต์อย่างสม่ำเสมอ จอดรถให้ดับเครื่อง ลดการเผาในที่โล่งและขอให้ประชาชนเฝ้าระวังสถานการณ์ หากอยู่บริเวณพื้นที่มีปริมาณฝุ่น PM 2.5 สูงเกินเกณฑ์มาตรฐานให้หลีกเสี่ยงกิจกรรมกลางแจ้ง หากมีอาการทางสุขภาพควรปรึกษาแพทย์ โดยสามารถติดตามสถานการณ์คุณภาพอากาศได้ทั้งแบบค่าเฉลี่ยรายชั่วโมงและแบบค่าเฉลี่ย 24 ชั่วโมง ผ่านทางเว็บไซต์ Air4Thai.com และ bangkokairquality.com